
[bookmark: TextBodyBegin]Evropski parlament,
	ob upoštevanju členov 150(5) in 136(4) Poslovnika,
A.	ker je 26. julija 2023 v Nigru prišlo do vojaškega udara, po tem pa je bil porušen ustavni red države in ustanovljena vojaška hunta; 
[bookmark: _Hlk223973917]B.	ker od državnega udara vladajoča hunta zadržuje predsednika Bazuma in njegovo ženo, ki naj bi bila pridržana brez dostopa do odvetnikov in brez družinskih obiskov, na voljo pa jima je le omejena zdravstvena oskrba; ker že več kot eno leto ni javno dostopnih preverljivih podatkov o njunem stanju; 
C.	ker je državno sodišče Bazumu odvzelo predsedniško imuniteto, oblasti pa so se zavezale, da ga bodo kazensko preganjale zaradi veleizdaje; 
[bookmark: _Hlk223973970]D.	ker hunta izvaja širšo represijo in vse bolj omejuje zagovornike človekovih pravic, politično opozicijo, civilno družbo in svobodo medijev; ker je razveljavila ustavo in s tem ogrozila versko svobodo; 
E.	ker se varnostne razmere v Nigru in vsem Sahelu vztrajno slabšajo zaradi morilskih napadov, ki jih izvajajo džihadistične skupine; 
F.	ker so se humanitarne razmere močno poslabšale zaradi vse slabših varnostnih razmer in hudih podnebnih pretresov, zato je skoraj milijon ljudi razseljenih, trije milijoni pa potrebujejo humanitarno pomoč, ki je zaradi razpustitve številnih nevladnih organizacij in izgona glavnih mednarodnih akterjev zelo omejena; 
G.	ker je razvoj dogodkov v Nigru del zaskrbljujočega širšega regionalnega trenda nazadovanja na področju človekovih pravic v Sahelu; 
[bookmark: _Hlk223620995]1.	ostro obsoja nadaljnje samovoljno pridržanje demokratično izvoljenega predsednika Bazuma in njegove žene ter vseh drugih posameznikov, pridržanih med državnim udarom, in poziva k njihovi takojšnji in brezpogojni izpustitvi; 
2.	poudarja, da je Niger partner EU v Sahelu na različnih področjih sodelovanja; poudarja, da so se razmere po državnem udaru še poslabšale in da so se povečala varnostna tveganja, vključno s trgovino z ljudmi in orožjem ter nezakonitimi migracijskimi tokovi v Sahelu; 
3.	obsoja represijo političnih akterjev, novinarjev in civilne družbe ter poziva nigrske oblasti, naj pospešijo proces ponovne vzpostavitve demokratičnega reda, vključno s ponovno vzpostavitvijo političnih strank ter organizacijo svobodnih in poštenih volitev; 
4.	poudarja, da mora EU zagotoviti neprekinjeno dostavo in dostopnost humanitarne pomoči ter osnovnih storitev na konfliktnih območjih v Nigru;
5.	izraža globoko zaskrbljenost zaradi napovedi Nigra, da namerava izstopiti iz Mednarodnega kazenskega sodišča; poziva nigrske oblasti, naj spoštujejo mednarodno pravo; 
6.	izraža globoko zaskrbljenost zaradi vse slabših varnostnih in humanitarnih razmer v Sahelu ter poudarja, da so demokratična legitimnost, odgovorno upravljanje in spoštovanje človekovih pravic bistveni za odpravo negotovosti in zaščito civilistov; 
7.	poziva podpredsednico Komisije/visoko predstavnico, države članice, Afriško unijo in mednarodno skupnost, naj okrepijo diplomatska prizadevanja za izpustitev predsednika Bazuma; 
[bookmark: TextBodyEnd]8.	naroči svoji predsednici, naj to resolucijo posreduje Komisiji, Svetu, podpredsednici Komisije/visoki predstavnici, Afriški uniji, Gospodarski skupnosti zahodnoafriških držav ter nigrskim oblastem in Konfederaciji držav Sahela.

